শিশুপাচার-কাণ্ডে অভিযুক্তদের বিরুদ্ধে বৃহস্পতিবার খুনের মামলা দায়ের করল সিআইডি। একইসঙ্গে সিআইডি জুভেনাইল জাস্টিস অ্যাক্টেও মামলা দায়ের করেছে।  
শিশুবিক্রি চক্রে জড়িত থাকার অভিযোগে গত সপ্তাহে গ্রেফতার করা হয়েছিল মসলন্দপুরের ‘সুজিত দত্ত মেমোরিয়াল ট্রাস্টে’র কর্ণধার উৎপলা ব্যাপারী ওরফে পলি এবং ম্যানেজার সত্যজিৎ সিংহকে। তাদের জেরা করে সিআইডি জানতে পারে, মৃত কয়েকটি শিশুকে ওই স্বেচ্ছাসেবী সংস্থার অফিসের পিছনে পুঁতে ফেলা হয়েছিল।
সেইমতো গত শুক্রবার মসলন্দপুরে পলি ও সত্যজিতকে নিয়ে ওই স্বেচ্ছাসেবী সংস্থার অফিসের পিছনে মাটি খুঁড়ে দু’টি শিশুর কঙ্কাল উদ্ধার করে সিআইডি। 
সেদিন পুলিশ ওই ঘটনায় একটি অস্বাভাবিক মৃত্যুর মামলা দায়ের করেছিল। কঙ্কাল দু’টির ময়নাতদন্তের পর চিকিৎসকের প্রাথমিক মতামত জেনে এদিন সিআইডি খুনের মামলা রুজু করেছে। এর সঙ্গে শিশুদের মারধর করা, পরিত্যক্ত জায়গায় ফেলে দেওয়া, বেআইনিভাবে দত্তক দেওয়া ও কেনাবেচা সংক্রান্ত অভিযোগেও জুভেনাইল জাস্টিস অ্যাক্টের (৭৫,৮০, ৮১) ধারায় মামলা দায়ের হয়েছে। 
সিআইডি’র এক কর্তা জানান, কলেজ স্ট্রিটের শ্রীকৃষ্ণ নার্সিংহোম থেকে একটি শিশুকে ’৮২ সালে দত্তক দেওয়া হয়েছিল বলে তাঁরা একটি সূত্রের মাধ্যমে খবর পেয়েছেন। সেই প্রক্রিয়াটি বেআইনিভাবে হয়েছিল কি না, তা খতিয়ে দেখা হচ্ছে।
পাচার-কাণ্ডে ধৃত চিকিৎসক নিত্যানন্দ বিশ্বাসকে জেরা করে তদন্তকারীরা জেনেছেন, গত বছরের ১৪ জুলাই মসলন্দপুরের দম্পতির শিশুকন্যাকে বেহালার ‘মোহনানন্দ ব্রহ্মচারী শিশু সেবা প্রতিষ্ঠানে’ ভর্তির দিন রাতেই পাচার করে দেওয়া হয়েছিল। ওই রাতেই একটি মৃত শিশুকে তারা জোগাড় করেছিল, পরের দিন ওই দম্পতির হাতে তুলে দেবে বলে। মোহনানন্দ থেকে এক আড়কাঠির হাতে জীবিত শিশুকে তুলে দিয়েছিল নিত্যানন্দ। এখন সেই আড়কাঠির খোঁজ চালাচ্ছে সিআইডি। একইসঙ্গে কোথা থেকে চক্রের লোকজন মৃত শিশু জোগাড় করত, সে ব্যাপারেও জেরা চলছে অভিযুক্তদের। 
বেহালার বি জি প্রেস খেলার মাঠ এলাকায় নিত্যানন্দের প্রতিবেশীরাও এদিন ক্ষোভ উগরে দেন। এক প্রতিবেশী জানান, অসুস্থতার কারণে কেউ মারা গেলে ডেথ সার্টিফিকেটের জন্যও দু’হাজার টাকা চাইত নিত্যানন্দ। এখন তাঁরা বুঝতে পারছেন, কীভাবে নিত্যানন্দ রাতারাতি প্রাসাদোপম বাড়ি করেছিল।
এদিকে, উত্তর ২৪ পরগনার ঠাকুর নগরের বাসিন্দা কল্পনা সরকার অভিযোগ করেছেন, পাচার-কাণ্ডে ধৃত চিকিৎসক তপন বিশ্বাস তাঁর কিডনি বিক্রি করে দিয়েছে। এদিন কল্পনার বাড়িতে যায় সিআইডি।